Újra kell szervezni az európai menekültpolitikát és az európai határvédelmi rendszert, Schengent, mert nem működik – erről is beszélt csütörtök esti sajtótájékoztatóján Emmanuel Macron. A francia államfő azonban azt is világossá tette: a két dolog párban jár, így azok az országok, amelyek nem veszik ki a részüket a közös menekültpolitikából, Schengennek sem lehetnek a részei. A francia államfő azt is elismételte, olyan Európára van szükség, „ahol a felelősség a szolidaritással párosul”.

Nem ez az első alkalom, hogy Macron egyértelművé tette: nem szívesen látja a schengeni övezetben a visegrádi országokat, amelyek élvezik ugyan a rendszer előnyeit, de visszautasítják, hogy kivegyék a részüket a menekültek ellátásából. Korábban tavaly ősszel Salzburgban beszélt erről a francia politikus.

A schengeni határőrizeti rendszer a személyek szabad áramlását teszi lehetővé tagjai között (az együttműködésben 22 EU-tag vesz részt). A 2015-ös menekültválság óta azonban több ország hosszabb-rövidebb ideig felfüggesztette ezt a migráció miatt, Ausztria például nemrég jelentette be, hogy még mindig fenntartja a határőrizetet Magyarországgal közös határán.